

**משרד הרווחה**

**בעקבות מקרים שנתגלו לאחרונה נתבקשנו להעביר מידע לציבור התושבים בנושא פגיעות מיניות בילדים:**

**איך מזהים?**

אם הבחנתם בשינוי חד באחד או יותר מתחומי החיים כגון שינוי בהתנהגות, יחס ללימודים, יחס לחברים. יש להתייחס לכך ולברר עם הילד. לעיתים הסימנים מופיעים בהדרגה ולאורך זמן ולעיתים באופן חד ופתאומי.

ייתכן גם שילוב של היבטים שונים: הופעה חיצונית, מצב גופני, יכולת לימודית, רגשית, התנהגותית, הקשר של הילד עם ההורה.

חשוב לדעת שחלק מן הסימפטומים המובאים להלן, מעידים על מצוקה המחייבת בדיקה משמעותית אך לא בהכרח מעידים על פגיעה מינית:

**איך מדברים עם הילד?**

כאשר אתם חשים במצוקה אצל הילד אנא הזמינו אותו לשיחה באווירה רגועה ולא תחת לחץ של זמן או מקום.

יחד עם הדאגה הגדולה שלכם כהורים, חשוב שגם אתם תהיו במצב רגשי המאפשר שיחה כזו מבלי לשדר לחץ.

חשוב לתת לילד את ההרגשה כי הוא לא לבד, שאתם רגועים והשיחה בשליטה.

אפשר לפתוח את השיחה עם הילד באמצעות חיבור של מצב/סיטואציה או קושי מסוים של הילד למשל: לפחד שקיים או קשיי שינה בלילה או קישור בין רצון של הילד להבין או לשנות את ההתפרצויות שלו לבין השיחה העכשווית. יש לשוחח עם הילד ללא לחץ או חקירה ולהשתמש באמירות ושאלות פתוחות.

ניתן לומר לו ש"ראינו שלאחרונה הוא לא כמו תמיד..." או "שמנו לב שלאחרונה אתה נתקל בקשיים". ניתן לתת דוגמאות על מנת שהילד יבין מה הכוונה בקשיים, לדוגמה, קושי להסתדר עם חברים לכיתה, קשיים בלימודים וכד'

במידה והילד יחל לספר על מצב בו הוא עבר פגיעה מינית, חשוב לחזק את הילד על כך שמספר ומשתף.

\* חשוב לומר לילד שהוא אינו אשם והאחריות להתנהגות היא על המבוגר, אשר ידע שהדברים הללו אסורים.

\* יש לאפשר לילד להביע את כל הרגשות האפשריים. ייתכן וילדים יחושו "גם וגם". למשל: כעס ושנאה יחד עם געגוע וחמלה, ילדים רבים מתארים בלבול. יש לכבד זאת. במקרים רבים הבנת הפגיעה מעוררת בקורבן רגשי אשמה ובושה כבדים, יש להיות מודעים וערים לכך ולהפחיתם ככל האפשר.

חשוב להבין כי ילדים שחווים אותנו ההורים מוצפים מבהלה ונחרדים, יטו לשמור עלינו ופחות לשתף אותנו גם במחיר רגשי בעבור עצמם. חשוב שנשדר לילדים שאנחנו המבוגרים אכן מופתעים, אכן כועסים, אכן דואגים לשלומם אבל אנחנו בשליטה ואנחנו נדאג להחזרת הסדר הטוב. אם הילדים יחושו שהבהלה סביבם גדולה מכדי שהם יוכלו להכיל אותה וגדולה מכדי זו שהמבוגרים יכולים לטפל בה, אזי החמרנו את השפעות הפגיעה על הנפגעים הישירים ועל הנפגעים המשניים במעגלים השונים (טראומטיזציה משנית לסוגיה אצל ילדים שכלל לא עברו פגיעה).

חשוב להדגיש שוב: יש לשאול שאלות פתוחות ולא שאלות מנחות, אפשר להתנסח בשאלות כמו: מה היה? מתי זה היה? לאפשר לילד לספר בטבעיות שלו ללא העמקת יתר של התשאול מצדנו.

לחזק אותו שסיפר. להאמין לו. לא לכעוס עליו אם לא סיפר קודם. להגיד שטוב שעכשיו אתם יודעים. להגיד שאם הוא ייזכר אחר כך בעוד דברים אז הוא יוכל להגיד גם אחר כך.

אם מגלים על דבר מה שקרה, יש לפנות לעו"ס לחוק הנוער במחלקת הרווחה במועצה על מנת שזו תזמין בהסכמת ההורים חקירת ילדים מיוחדת המתבצעת במרכז הגנה בית לין על ידי עו"ס שעברו הכשרה ייחודית לתשאול ילדים. הילדים יתושאלו באופן המותאם להתפתחות וצרכי הילדים בצורה שונה מחקירה משטרתית של מבוגרים.

לסיכום מקומה של המשפחה אשר מאמינה לילד תומכת ומטפלת בו היא אינדיקטור מאד משמעותי ביכולת של הילד להתגבר אל אירועים קשים בחייו, להחזיר את החיים למסלולם התקין בכל התחומים ולנהל בעתיד חיים זוגיים מיטיבים ומיניות בריאה.